recursal/SuperWikiNEXT-32B huggingface dataset:
**M/S Wasaborg** oli uusikaupunkilaisen Zachariassenin varustamon moottorirahtilaiva vuosina 1949–1970. 

*Wasaborg* sai alkunsa norjalaisella Sørlandets Skibsbyggeri -telakalla vuonna 1921, mutta työ keskeytyi telakan tai tilaajan taloudellisten vaikeuksien takia ja laiva valmistui lopulta Götaverkenin telakalta Ruotsin Göteborgissa 1924. Alus palveli ensin nimellä *Innaren* göteborgilaisen Transatlantic-varustamon käytössä, sitten *Bernhard*-nimisenä kotisatamanaan Norjan Tønsberg. Vuonna 1949 sen osti Uuteenkaupunkiin laivayhtiö Zachariassen & Co ja antoi sille saman nimen kuin varustamon vuosina 1925–1935 omistamalla Suomen suurimmalla höyrylaivalla *S/S Wasaborgilla* oli ollut. Moottorialus *Wasaborg* palveli vuoteen 1970 asti, jolloin se purettiin Hampurissa.

Lokakuussa 1954 *Wasaborg* törmäsi sumussa brittihöyrylaiva *Argodoniin* Elbejoen suulla ollessaan matkalla puutavaralastissa Norrköpingistä Etelä-Afrikan Durbaniin. Vauriot saatiin korjattua seuraavana päivänä läheisessä Cuxhavenin satamassa. Maaliskuussa 1961 *Wasaborg* irtosi myrskyssä ankkureistaan Klaipedan sataman edustalla Liettuan rannikolla, jossa neuvostoliittolaiset hinaajat saivat sen pelastettua rantakalliohin törmäämiseltä neljän tunnin operaation jälkeen.

Lähteet
-------

1. ↑  M/S Wasaborg, Äänimeri. Viitattu 22.11.2022.
2. ↑  Pietikäinen, Matti: "Hakurahtitonnistomme kasvun vuosikymmenet", *Navis Fennica. Suomen merenkulun historia, osa 2: Höyryveneistä uiviin loistohotelleihin*, s. 166. WSOY, 1994.
3. ↑  Suomalainen ja englantilainen alus yhteen Elbejoen suulla. "Wasaborg" korjattavana Cuxhavenissa.  *Helsingin Sanomat*, 30.10.1954, s. 13. Artikkelin verkkoversio. Viitattu 23.11.2022.
4. ↑  Venäläiset hinaajat suomalaisaluksen avuksi.  *Helsingin Sanomat*, 30.3.1961, s. 14. Näköislehti (maksullinen).
**Delatiivi** on suomen kielessä adverbisija, joka ilmaisee liikettä jostakin pois. Sen käyttö rajoittuu pieneen joukkoon pronomineja,

* täältä
* tuolta
* sieltä
* muualta
* toisaalta
* yhtäältä
* kahtaalta
* moniaalta
* kaikkialta.

Delatiivin pääte on yksikössä -alta/-ältä; monikkomuotoja ei käytetä.

Unkarin kielessä delatiivi on produktiivinen ulkopaikallissija, joka vastaa yleensä suomen ablatiivia, joskus elatiivia. Pääte on *-ról*, -*ről*.

* *pályaudvar**ról*** ’rautatieasemalta’
* *Magyarország**ról*** ’Unkarista’

Aiheesta muualla
----------------

* Panu Mäkisen adverbisijat (Arkistoitu – Internet Archive)

Sijamuodot
abessiivi • ablatiivi • absolutiivi • adessiivi • adverbiaali • akkusatiivi • allatiivi • benefaktiivi • datiivi • delatiivi • distributiivi • eksessiivi • ekvatiivi • elatiivi • ergatiivi • essiivi • finaali • formaali • genetiivi • illatiivi • inessiivi • instruktiivi • instrumentaali • kausaali • kausatiivi • komitatiivi • komparatiivi • latiivi • lokatiivi • modaali • multiplikatiivi • nominatiivi • oppositiivi • partitiivi • prepositionaali • prolatiivi • separatiivi • situatiivi • sosiatiivi • sublatiivi • superessiivi • superlatiivi • temporaali • temporaalinen distributiivi • terminatiivi • translatiivi • vokatiivi
|  |
| --- |
| Dekstropropoksifeeni |
| Dekstropropoksifeeni |
| **Systemaattinen (IUPAC) nimi** |
| [(2R,3R)-4-dimetyyliamino-3-metyyli-1,2-difenyylil-butan-2-yyli]propanoaatti |
| **Tunnisteet** |
| CAS-numero | 469-62-5 |
| ATC-koodi | N02AC04 |
| PubChem | 10100 |
| DrugBank | DB00647 |
| **Kemialliset tiedot** |
| Kaava | C22H29NO2 |
| Moolimassa | 339.471 |
| **Farmakokineettiset tiedot** |
| Hyötyosuus |  ? |
| Metabolia |  ? |
| Puoliintumisaika | 3,6–6,5 tuntia |
| Ekskreetio |  ? |
| **Terapeuttiset näkökohdat** |
| Raskauskategoria | ? |
| Reseptiluokitus | Prescription Only (S4) (AU)Schedule IV (in dosage form) |
| Antotapa | oraalinen |

Dekstropropoksifeenikapseleita ja -tabletteja
**Dekstropropoksifeeni** tai **propoksifeeni** on voimakkaiden kipujen hoitoon tarkoitettu metadonin sukuinen opioidi. Kivunlievitysteholtaan se kuuluu heikkoihin opioideihin ja vastaa teholtaan tramadolia. 

Lääkettä on myyty Suomessa kauppanimellä Abalgin, ja se on ollut Suomessa käytössä vuodesta 1961. Lääkkeen pitkäaikainen käyttö voi muiden opiaattien tavoin aiheuttaa riippuvuutta. Abalgin on kolmiolääke ja se saattaa heikentää reaktiokykyä, joten varovaisuutta noudatettava autoa ajaessa, käytettäessä koneita, tai tehtäessä tarkkuutta vaativaa työtä. 

Lääkkeen tavallisia haittavaikutuksia ovat huimaus, päänsärky, uneliaisuus, suun kuivuminen, pahoinvointi, vatsakivut. Harvinaisempia ovat euforia, huonovointisuus, aistiharhat, näköhäiriöt, ummetus, oksentelu, virtsaamisvaivat ja lihasheikkous.

Lääkkeen käyttö on vähentynyt, koska se on väärin käytettäessä selvästi myrkyllisempi kuin jotkut muut yhtä tehokkaat opioidit. 1994 dekstropropoksifeeni aiheutti Suomessa 71 kuolemantapausta. Usein kuolemantapauksen aiheutti alkoholin ja dekstropropoksifeenin yhteiskäyttö. Tämän jälkeen dekstropropoksifeenin käyttö on selvästi vähentynyt, ja lääkkeen myynti Suomessa on lopetettu kesäkuussa 2009. Nykyään sen sijasta käytetään vastaavien kipujen hoidossa ensijaisesti turvallisempaa tramadolia. Aine on kuitenkin yhä käytettävissä erikoisluvalla.

Lähteet
-------

* Koulu.M, Tuomisto.J: *Farmakologia ja Toksikologia*. Kustannus Oy Medicina, 2007, 7.p. ISBN 978-951-97316-2-9.
* "Dekstropropoksifeenin aiheuttamat myrkytyskuolemat" Suomen Lääkärilehti 1995;50(17):1988
* Lääkärin CD 2/2004

### Viitteet

1. ↑  Dekstropropoksifeeni menettää myyntiluvan[vanhentunut linkki]
2. ↑  Vanhakin lääke voi yllättää *Vanhakin lääke voi yllättää*.  Arkistoitu 24.7.2022. Viitattu 24.7.2022.

Aiheesta muualla
----------------

* KEGG: Dextropropoxyphene (englanniksi)

Opioidit

* alfentaniili
* buprenorfiini
* dekstropropoksifeeni
* dihydrokodeiini
* endorfiini
* etyylimorfiini
* fentanyyli
* heroiini
* hydrokodoni
* hydromorfoni
* karfentaniili
* kodeiini
* metadoni
* morfiini
* nalbufiini
* oksikodoni
* oksimorfoni
* pentatsosiini
* petidiini
* propoksifeeni
* remifentaniili
* sufentaniili
* tebaiini
* tramadoli
**Seehausen (Altmark)** on kaupunki Stendalin piirikunnassa, Altmarkin alueella, Saksi-Anhaltin osavaltiossa, Saksassa. Kaupunki sijaitsee noin 30 km Stendalista pohjoiseen.

Kaupungin perustivat todennäköisesti hollantilaiset kolonialistit. Ensimmäisen kerran Seehausen on mainittu kirjallisesti vuonna 1174. Seehausen on kuulunut useisiin keskiaikaisiin kaupunkiliittoihin, mukaan lukien Hansaliitto, johon se liittyi vuonna 1358.

Pyhän Petrin kirkko
Kaupungin maamerkkeihin kuuluva romaaninen Pyhän Petrin kirkko on rakennettu vuosina 1180–1220. Erityisesti sen portaali ja Kristuksen kärsimyksiä kuvaava koristeellinen alttarikaappi ovat näyttäviä. Kirkon kaksi tornia ovat 65 metriä korkeita. Seehausen on romaanisella matkailutien (*Straße der Romanik*) varrella.

Beustertor
Kaupunki on ollut linnoitettu ja sen vanhoista kaupunginmuureista on vielä osia jäljellä. Lisäksi yksi neljästä kaupunginportista, Beustertor, on säilynyt. Uusgoottilainen kaupungintalo on rakennettu vuosina 1883–1884.

Lähteet
-------

1. ↑  Bevölkerung nach kreisfreien Städten und Landkreisen Statistisches Landesamt Sachsen-Anhalt.  Arkistoitu 27.9.2019. Viitattu 25.4.2020. (saksaksi)
2. 1 2 3  Die Hansestadt Seehausen Stadtinformation der Hansestadt Seehausen. Viitattu 25.4.2020. (saksaksi)

Aiheesta muualla
----------------

* Kuvia tai muita tiedostoja aiheesta **Seehausen (Altmark)** Wikimedia Commonsissa
**Gaius Amafanius** (tai **Amafinius**; 100-luku eaa.?) oli yksi varhaisimpia roomalaisia kirjailijoita, joka suosi epikurolaisuutta. Hän kirjoitti useita teoksia, joita Cicero piti rakenteeltaan ja tyyliltään huonoina. Ciceron lisäksi muut antiikin aikaiset kirjailijat eivät mainitse häntä. Teoksessa *Academica* Cicero sanoo, että Amafanius käänsi kreikkalaisen atomi-käsitteen latinaksi "korpuskuleiksi" (*corpusculi*). Teoksessa *Keskusteluja Tusculumissa* Cicero sanoo, että Amafanius oli ensimmäisiä Roomassa latinaksi kirjoittaneita filosofeja.

Michel de Montaigne viittasi esseissään Amafaniukseen samassa yhteydessä kuin Rabiriukseen, vaikkakaan hän ei mitä todennäköisimmin ollut koskaan lukenut kummankaan alkuperäisiä teoksia.

Lähteet
-------

1. ↑  Smith, William: *Dictionary of Greek and Roman Biography and Mythology*, s. 136. Osa I. Boston: Little, Brown and Company, 1859. Teoksen verkkoversio.
2. ↑  Cicero: *Academica* I.2.
3. ↑  Cicero: *Tusculanae dispupationes* IV.3.
4. ↑  Montaigne, kirja 2, luku 17, *De la presumption*

Antiikin filosofia – Epikurolainen koulukunta

|  |  |
| --- | --- |
| Kreikkalainen aika | Epikuros · Metrodoros · Polyainos · Leontion · Karneiskos · Hermarkhos · Idomeneus · Leonteus · Themista · Kolotes · Polystratos · Dionysios Lamptrailainen · Basileides · Diogenes Tarsoslainen · Demetrios Lakonialainen · Filodemos · Apollodoros · Zenon Sidonlainen |
| Roomalainen aika | Amafanius · Titus Albucius · Lucretius · Faidros · Patron · Siron · Diogenes Oinoandalainen · Catius |



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Deutsche Biographie

 |

 |
**RISAT** (*Radar Imaging Satellite*) on intialainen tiedustelusatelliittien perhe, joiden mittalaitteena on synteettisen apertuurin tutka.

RISAT 2-satelliitti, josta länsimaissa on esiintynyt väitteitä, että se perustuisi israelilaiseen 300 kg painavaan TECSAR 1-satelliittiin, laukaistiin 20.4.2009 Intian PSLV-kantoraketilla. Laukaisun jälkeen koko satelliitin valmistajaksi on väitetty Israeli Aviation Industries -yhtiötä.

Intian kansallisesti kehittämän RISAT 1:n kehitystyö on viivästynyt, mikä selittäisi valmiin satelliitin hankinnan. Tiedustelusatelliitin tarvetta perusteltiin vuoden 2009 alussa muun muassa Intiassa tapahtuneella hotellivaltauksella, vaikka yksi satelliitti ei tällaisiin tapauksiin riitä ja muutenkin satelliittikuvan resoluutio on liian alhainen vaan taktisen tarpeen vaatimat kuvat on otettava esimerkiksi UAV-aluksista.*lähde?*

Satelliitti painaa 330 kg ja se lentää 550 km korkealla naparadalla. Sen kuvat korvaavat Intian kuvaostot Kanadan Radarsat-satelliiteista.

Lähteet
-------

1. ↑  Guenther's Space Page*lähde tarkemmin?*
2. ↑
3. ↑   (Arkistoitu – Internet Archive)
**Amalafrida** (k. 523 tai 525) oli vandaalien kuningatar. Hän oli Pannonian ostrogoottien kuninkaan Theodemirin tytär ja Teoderik Suuren sisarpuoli sekä kuningas Theodahadin äiti. Keisari Zenon lähetti Amalafridan Teoderikin luo, jotta tämä olisi estänyt velipuoltaan hyökkäämästä Konstantinopoliin. Amalafridan ensimmäisen aviomiehen nimeä ei tiedetä, mutta Amalafrida jäi ilmeisesti leskeksi. Teoderik järjesti Amalafridan uusiin naimisiin vandaalien kuninkaan Trasamundin kanssa vahvistaakseen ostrogoottien ja vandaalien liittoa. Trasamundin kuoltua Amalafrida pyrki vastustamaan vandaalikuningas Hilderikin Bysantille myötämielistä politiikkaa sekä ostrogoottien ja vandaalien liiton rikkomista. Amalafrida ei kuitenkaan onnistunut pyrkimyksissään, ja hänet murhattiin vuonna 523 tai 525.

Lähteet
-------

1. ↑  Kings of Italy 493-536 (Amal Goths) - Amalafrida Foundation for Medieval Genealogy. Viitattu 15.10.2019. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Deutsche Biographie

 |

 |
**Lev Vladimirovitš Rudnev** (ven. Лев Влади́мирович Ру́днев, 13. maaliskuuta (J: 1. maaliskuuta) 1885 Novgorod – 19. marraskuuta 1956 Moskova) oli neuvostoliittolainen arkkitehti ja yksi Stalinin ajan klassismin näkyvimmistä edustajista.

Lev Rudnev opiskeli Leon Benois’n johdolla Pietarin taideakatemiassa (valmistui 1915) ja työskenteli Ivan Fominin apulaisena. Vuosina 1922–1948 hän toimi taideakatemian ja vuosina 1948–1952 Moskovan arkkitehtuuri-instituutin professorina.

1920-luvun alussa Rudnev osallistui Pietarin Mars-kentän vallankumouksellisten hautamuistomerkin suunnitteluun. Hänen merkittävimpiä töitään ovat Moskovassa Vladimir Muntsin kanssa rakennetut Frunzen sotilasakatemia (1937), marsalkka Šapošnikovin kadun (1934–1938) ja Frunzen rantakadun (1938–1955) hallintorakennukset sekä Sergei Tšernyševin, Pavel Abrosimovin ja Aleksandr Hrjakovin kanssa toteutetut Moskovan yliopiston rakennukset. Arkkitehdin muita töitä ovat Azerbaidžanin hallituksen talo Bakussa (1952) sekä Varsovan Kulttuurin ja tieteen palatsi (1952–1955).

Lähteet
-------

1. ↑  *Sankt-Peterburg. Petrograd. Leningrad: Entsiklopeditšeski spravotšnik*, s. 550. Moskva: Bolšaja Rossijskaja Entsiklopedija, 1992. ISBN 5-85270-037-1.
2. 1 2  *Bolšaja Sovetskaja Entsiklopedija, tom 22*, s. 350. Moskva: Sovetskaja Entsiklopedija, 1975.

Aiheesta muualla
----------------

* Kuvia tai muita tiedostoja aiheesta **Lev Rudnev** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* ULAN

 |
|  |
| Henkilöt | 
* EUTA

 |

 |
Kjell Lönnå (2015)
**Kjell Lönnå** (13. heinäkuuta 1936 – 10. toukokuuta 2022) oli ruotsalainen kuoronjohtaja, säveltäjä ja tv-juontaja.

Lönnå oli yksi Ruotsin kansalliskuoroliiton (Svenska körförbundet) kansallisista kapellimestareista. Lönnå tunnetaan parhaiten useiden kansallisten televisio-ohjelmien isännöinnistä 1970-luvun lopulta 1990-luvun lopulle.

Lönnå oli baptisti ja hän on kirjoittanut useita virsiä, joista ainakin yksi sisältyy *Den Svenska Psalmbokenin* nykyiseen painokseen.

Lönnå kuoli 85-vuotiaana 10. toukokuuta 2022.

Lähteet
-------

1. ↑  Körledaren Kjell Lönnå är död – blev 85 år *dn.se*.  11 May 2022. Viitattu 11 May 2022.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Ruotsi

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Amadou Balaké** (alun perin *Amadou Traoré*; 8. maaliskuuta 1944 – 27. elokuuta 2014) oli burkinafasolainen laulaja.

1960-luvun loppuun mennessä Balaké oli jo esiintynyt kiertävänä laulajana, kitaristina ja lyömäsoittajana eri puolilla Länsi-Afrikkaa. Hän palasi Burkina Fasoon vuonna 1970 ja lauloi eri kokoonpanoissa Ouagadougoussa. Soolouransa hän aloitti 1970-luvun puolessavälissä. Balaké äänitti ensimmäisen albuminsa Accrassa Ghanassa vuonna 1976, toisensa Nigerian Lagosissa ja sitä seuranneet kaksi Abidjanissa Norsunluurannikolla. Vuonna 1979 hän levytti New Yorkissa klassisen salsa-albuminsa *Amadou Balaké à New York*. Balaké työskenteli suurimman osan 1980-luvusta Pariisissa, mutta asettui sitten Ouagadougouhun.

Balaké otti käyttöönsä taiteilijanimensä guinealaisten ihailijoiden hänelle antaman kutsumanimen perusteella. Nämä ihailijat pitivät erityisesti Balakén tulkinnasta "Balaké"-nimisestä perinteisestä mandejen laulusta. Vuonna 2000 Balaké liittyi tuottaja Ibrahima Syllan kutsumana salsan superyhtye Africandoon. Africandon kanssa hän levytti useita albumeita ja kiersi laajasti. Vuonna 2014 julkaistiin uudelleen Balakén albumi *Bar Konon Mousso Bar*, joka alun perin oli julkaistu norsunluurannikkolaisella levymerkillä vuonna 1978. Balakén viimeiset äänitykset tuotti ranskalainen musiikkitoimittaja Florent Mazzoleni, joka tapasi tämän vuonna 2013 Ouagadougoussa. Balaké piti siellä silloin yhä viikottaisia esityksiä. Äänitykset julkaistiin albumilla *In Conclusion*, jolla on muun muassa ensimmäinen levytys Balakén suositusta "Balaké"-laulusta.

Balakén musiikissa ilmenevät tyylivaikutteet ovat laajat. Hän rakensi musiikkiaan afrokuubalaisen musiikin ja funktyylin pohjalle yhdistäen ne mandejen musiikkiperinteisiin. Balaké hyödynsi myös paikallisia warba-tanssirytmejä ja lauloi pitkälti mooren (mossin) kielellä. Hänen lauluissaan ovat kuitenkin edustettuina useat eri kielet.

Lähteet
-------

1. 1 2 3 4  Amadou Balaké / March 8, 1944 - Aug 27, 2014 Peace & Rhythm 8.3.2017, viitattu 13.1.2023
2. 1 2 3 4 5  Amadou Balake Forced Exposure, viitattu 13.1.2023


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Italia
* Yhdysvallat

 |
|  |
| Taiteenala | 
* MusicBrainz

 |

 |
| "Muijii stadis"Gettomasa |
| --- |
| Singlen "Muijii stadis" kansikuva |
| Singlen tiedot |
|  Albumilta | *Diplomaatti* |
|  Julkaistu | 25. tammikuuta 2019 |
|  Formaatti | digitaalinen |
|  Tuottaja(t) | MD$, Ruuben |
|  Tyylilaji | hip hop, rap |
|  Kesto | 04.04 |
|  Levy-yhtiö | PME Records |
| Gettomasan muut singlet |
| "Lössi"2018 | "Muijii stadis"2018 | "Enempää"2019 |

**"Muijii stadis"** on rap-artisti Gettomasan singlejulkaisu hänen kolmannelta studioalbumiltaan, *Diplomaatti*. Kappale on albumin ensimmäinen single sekä albumin toinen kappale, ja se julkaistiin 25. tammikuuta 2019 PME Recordsin kautta.

Kappaleessa Gettomasa kertoo suhteestaan ja vertaa kotikulmiaan Helsinkiin.

Kappaleeseen kuvattiin musiikkivideo, jonka on ohjannut Jaakko Jokela. Musiikkivideo julkaistiin singlen julkaisupäivänä YouTubeen. Sillä on YouTubessa noin 3,6 miljoonaa näyttökertaa.

Listasijoitukset
----------------

| Lista | Parassijoitus |
| --- | --- |
| Suomen virallinen lista | 2 |

Lähteet
-------

1. ↑  Gettomasa - Muijii stadis *KPC Records*.  25.1.2019. YouTube. Viitattu 19.5.2022.
2. ↑  Gettomasa – Suomen virallinen lista - Musiikkituottajat Musiikkituottajat. Viitattu 19.5.2022.
**Dagmar Lühnenschloß** (o.s. **Käsling**, s. 15. helmikuuta 1947 Magdeburg) on saksalainen pikajuoksija, joka aktiiviurallaan edusti Saksan demokraattista tasavaltaa.

Käsling juoksi Münchenin olympialaisissa 1972 avausosuuden DDR:n voittaessa kultaa 4 ×400 metrin viestissä maailmanennätysajalla 3.22,95. Hän sijoittui samoissa kisoissa seitsemänneksi 400 metrin juoksussa. Välierissä hän juoksi ennätyksensä 51,73.

Käsling avioitui pikajuoksija Gerhard Lühnenschloßin kanssa. Hän toimi professorina ja luennoitsijana urheilutieteen instituutissa Magdeburgissa. Vuonna 2005 hän julkaisi kirjan "Schnelligkeit".

Lähteet
-------

1. 1 2  Dagmar Käsling *Olympedia*.  (englanniksi)
2. ↑  Dagmar Käsling Kansainvälinen yleisurheiluliitto.  (englanniksi)
3. ↑  Dagmar Käsling Tilastopaja (vaatii kirjautumisen, maksullinen palvelu).  (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa

 |
|  |
| Henkilöt | 
* Deutsche Biographie
* World Athletics

 |

 |
**Recuerdos de la Alhambra** (suom. *Muistoja Alhambrasta*) on espanjalaisen kitaristin ja säveltäjän Francisco Tárregan säveltämä kitarateos. Sävellyksen nimi viittaa Granadassa Etelä-Espanjassa sijaitsevaan Alhambran palatsiin.

Recuerdos de la Alhambra on kenties tunnetuin esimerkki klassisen kitaran tremolo-tekniikasta, jossa peukalo soittaa ensin bassosävelen ja nimetön, keskisormi ja etusormi toistavat kolme kertaa saman melodiasävelen. Nopeasti soitettuna tämä luo vaikutelman jatkuvasta melodiaäänestä, vaikka todellisuudessa kyse on saman sävelen nopeasta toistosta. Recuerdos de la Alhambra alkaa a-mollissa, mutta tahdissa 21 sävellaji vaihtuu A-duuriin. Sävellys on 58 tahdin mittainen, sen tahtilaji on 3/4 ja esitysmerkintä andante.

Lähteet
-------

1. ↑  Käynti Alhambrassa.  *Pääskynen*, 01.03.1921, nro 5, s. 3. Kansalliskirjasto. Viitattu 13.07.2018.

Aiheesta muualla
----------------

* Recuerdos de la Alhambra PDF-tiedostona
* Stanley Yatesin artikkeli teoksesta (Arkistoitu – Internet Archive) (englanniksi)
Onnettomuuspaikka ilmakuvassa.
**Jokelan junaturma** sattui 21. huhtikuuta 1996 Tuusulassa. Neljä ihmistä kuoli ja 75 loukkaantui, kun Oulusta Kontiomäen ja Kouvolan kautta Helsinkiin matkalla ollut yöpikajuna P82 suistui raiteilta sakeassa sumussa.

Tuntia ennen aikataulun mukaista saapumisaikaa Helsinkiin juna suistui raiteilta Jokelan rautatieaseman pohjoispäässä. Jokela sijaitsee noin 50 km Helsingistä pohjoiseen.

Junassa oli 139 matkustajaa ja viisi henkilökuntaan kuuluvaa, ja se oli ylittämässä onnettomuushetkellä poikkeavalle raiteelle asetettua vaihdetta. Juna ylitti 35 km/h sallitulle nopeudelle suunnitellun vaihteen kovalla ylinopeudella, mikä aiheutti veturin ja 12 vaunun raiteiltasuistumisen. Useimmat suistuneet vaunut olivat makuuvaunuja.

Sakean sumun ja suuren nopeuden takia veturinkuljettaja ei havainnut esiopastinta, joka ilmoitti raiteenvaihdosta Jokelan aseman pohjoispäässä ja joka rajoitti vaihteessa junan suurimmaksi sallituksi nopeudeksi 35 kilometriä tunnissa. Sumun vuoksi näkyvyys oli ajoittain vain muutamia kymmeniä metrejä. Ennen onnettomuutta tapahtumapaikan ohittaneiden junien veturinkuljettajat kertoivat, että opastimien näkyvyys oli erittäin huono. Lisäksi raiteenvaihdon tarpeesta ennakkoon ilmoittava painettu tieto, viikkovaroitus, oli epäjohdonmukaisesti laadittu.

Pääopastimelle saavuttaessa junan nopeus oli 133 kilometriä tunnissa, vaikka junan suurin sallittu nopeus saisi pääopastimen opasteen mukaan olla vaihteessa 35 kilometriä tunnissa. Havaitessaan pääopastimen kuljettaja teki hätäjarrutuksen, mutta siitä huolimatta junan nopeus oli veturin saapuessa vaihteeseen 124 kilometriä tunnissa. Matkan aikana kuljettaja oli ajanut useaan otteeseen lievää ylinopeutta välttääkseen aikataulusta myöhästymisen.

Onnettomuuden vahingot olivat noin 25 miljoonaa markkaa ja yhteiskunnalle aiheutuneet kokonaismenetykset lähes kolminkertaiset. Onnettomuusjunan veturi Sr1 3048 hylättiin ensimmäisenä Sr1-sarjan veturina onnettomuudesta aiheutuneiden vaurioiden vuoksi. Myös neljä junan vaunuista – Eip 23147, CEmt 24098, Rkt 23837 ja Eit 23101 – jouduttiin hylkäämään.

Lähteet
-------

1. ↑  Sumussa paahtanut juna suistui kiskoilta Jokelassa *Yle Elävä Arkisto*. Viitattu 13.6.2016.

Aiheesta muualla
----------------

* Kuvia tai muita tiedostoja aiheesta **Jokelan junaturma** Wikimedia Commonsissa

* Onnettomuustutkintakeskus. Junaonnettomuus Jokelassa 21.4.1996 (Arkistoitu – Internet Archive)
* Yle Elävä arkisto: Sumussa paahtanut juna suistui kiskoilta Jokelassa
* Yle Elävä arkisto: Ylinopeus ei ollut Jokelan junaturman ainoa syy
* Ylen Elävä arkisto: Satunnaiset sankarit
**Recopilación de las Leyes de los Reynos de las Indias** (Intioiden koottu lakikokoelma) on kuningas Kaarle II:n käskystä vuonna 1681 julkaistu lakikokoelma. Se käsitteli Espanjan imperiumin siirtomaa-alueita. Sen valmistelutyöt oli toteuttanut Real y Supremo Consejo de las Indias, eli Kuninkaallinen Intioiden Ylin Neuvosto. 

Recopilación muodostuu hallitsijoiden vuosien mittaan hyväksymistä määräyksistä, joiden jokaisen valmistelu on vaatinut jossakin vaiheessaan laajaa asioihin paneutumista. Kirjeenvaihdon määrää, joka on tarvittu kyseisten lakipykälien laatimiseen, on ollut mittava, samoin kuin silloisten sihteerien ja kirjureiden työn määrä. Teos muodostuu yhdeksästä kirjasta ja se sisältää tuhansia lakeja ja määräyksiä, jotka monesti ovat keskenään ristiriitaisia. Recopilación de las Indiasin edeltäjä ja Espanjan lakeihin suuresti vaikuttanut lakiteos on kuitenkin Alfonso Viisaan, 1200-luvulta peräisin oleva lakiteos Las Siete Partidas, joka on vaikuttanut kaikkiin myöhemmin julkaistuihin espanjalaisen maailman lakeihin. 

Espanjan kuningas Kaarle II, heikoksi hallitsijaksi mainittu, määräsi toimitettavaksi ja julkaistavaksi nuo Kootut Intioiden Lait. Teoksen neljännen kirjan kymmenennessä luvussa Kaarle II julistaa mielipiteensä vastalauseena Uudessa Maailmassa tuolloin vallinneelle järjestyksenpidolle. Tuo Kaarle II:n julistus on hengeltään kuningatar Isabellan testamentin kaltainen. Recopilaciónin valmistelutyöt oli toteuttanut Real y Supremo Consejo de las Indias, eli Kuninkaallinen Intioiden Ylin Neuvosto. Recopilación muodostuu hallitsijoiden vuosien mittaan hyväksymistä määräyksistä ja laeista, joiden valmistelu on vaatinut jossakin vaiheessaan laajaa asioihin paneutumista. Kirjeenvaihdon määrää, joka on tarvittutuhansien lakipykälien laatimiseen ja kokoamiseen, on ollut mittava. Recopilación de las Indiasin edeltäjä ja Espanjan lakeihin suuresti vaikuttanut lakiteos on kuitenkin Alfonso Oppineen, 1200-luvulta peräisin oleva lakiteos Las Siete Partidas, joka on vaikuttanut kaikkiin myöhemmin julkaistuihin espanjalaisen maailman lakeihin.

Lähteet
-------

* Recopilación. Teoksen vuonna 1791 julkaistun neljännen painoksen näköispainos vuodelta 1998.
* Riva Palacios, Vicente; México a través de los siglos. Näköispainos jostakin 1900-luvun alkupuolen laitoksesta.
Dagfin Werenskiold
**Dagfin Werenskiold** (16. lokakuuta 1892 Bærum – 29. kesäkuuta 1977 Bærum) oli norjalainen kuvanveistäjä ja taidemaalari. Hän teki väritettyjä puukohokuvia muun muassa Oslon raatihuoneeseen, jonka freskot tekivät Werenskiold, H. Dal, P. Krohg, A. Rolfsen ja A. Storstein. Werenskiold työskenteli myös usealla taideteollisuuden alalla. Hänen isänsä oli taidemaalari ja graafikko Erik Werenskiold.

Lähteet
-------

1. ↑  Thue, Sigrid Rømcke: Dagfin Werenskiold *Norsk biografisk leksikon*.  13.2.2009. Viitattu 7.2.2016. (norjaksi)
2. ↑  Otavan iso Fokus, osa 7, s. 4504
3. ↑  Otavan Suuri Ensyklopedia, s. 4769
4. ↑  Iso tietosanakirja, osa 15 vuodelta 1939, palsta 264


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Saksa

 |
|  |
| Taiteenala | 
* KulturNav
* RKD Artists
* ULAN

 |
|  |
| Muut | 
* Europeana

 |

 |
Sofronoffin talo (1912) Raumalla.
**Onni Fredrik von Zansen** (7. toukokuuta 1872 Kuhmoinen – 22. helmikuuta 1947 Rauma) oli suomalainen arkkitehti.

Elämä
-----

Zansen syntyi Kuhmoisissa maanmittari Fredrik Frithiof Maximilian Gottlieb von Zansenin ja Erika Gustava Lindeqvistin perheeseen ja kirjoitti ylioppilaaksi Hämeenlinnan lyseosta vuonna 1891. Hän opiskeli Helsingin yliopistossa ja Polyteknillisessä opistossa, josta Zansen valmistui arkkitehdiksi 1895. Ennen vuosisadan vaihdetta hän opetti Kuopion teollisuuskoulussa ja toimi samanaikaisesti myös Porin teollisuuskoulun johtajana. Lisäksi Zansenilla oli vuosina 1896–1898 arkkitehtitoimisto Raumalla yhdessä Yrjö Blomstedtin kanssa, joka tuolloin toimi opettajana Rauman seminaarissa. Hieman myöhemmin Zansen asettui vakituisesti Poriin, jonne hän avasi oman arkkitehtitoimiston. Sen työntekijöihin kuului lyhytaikaisesti muun muassa tamperelainen arkkitehti Torkel Nordman. Vuonna 1925 Zansen muutti Raumalle, jossa hän oli myös kaupunginvaltuuston jäsenenä.

Töitä
-----

Zansen suunnitteli 1900-luvun alkuvuosina lukuisia varakkaiden porvarien yksityistaloja sekä Poriin että Raumalle. Tunnetuin niistä on Raumalla sijaitseva Sofronoffin talo (1912), jossa myöhemmin toimi Lönnströmin taidemuseo. Lisäksi hän on suunnitellut muun muassa Porin puuvillatehtaan ensimmäisiä rakennusvaiheita yhdessä August Krookin kanssa.

Lähteet
-------

1. 1 2  Von Zansen, Onni Fredrik. *Ylioppilasmatrikkeli 1853–1899*. Helsingin yliopiston verkkojulkaisu.   Viitattu 15.3.2016.
2. 1 2  Bonsdorff, Mikko & Winterhalter, Kati: *Antinkatu 6 entinen Lipsasen kiinteistö Porissa: Rakennushistoriaselvitys 2014 ja rakennussuojelutavoitteiden määrittely*. Espoo: Porin kaupunki, 2014. Teoksen verkkoversio.  (Arkistoitu – Internet Archive)
3. ↑  Blomstedt, Yrjö  2009. Biografiskt lexikon för Finland. Viitattu 15.3.2016.
4. ↑  Raumalaiset pääsevät taas Soffronoffin taloon  2.12.2005. Satakunnan Viikko.  Arkistoitu 15.3.2016. Viitattu 15.3.2016.
5. ↑  Porin teollisuusmaisema *Valtakunnallisesti merkittävät rakennetut kulttuuriympäristöt RKY*.  22.12.2009. Museovirasto. Viitattu 15.3.2016.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1853–1899

 |

 |
**Powerman 5000** on bostonilainen industrial / alternative metal -yhtye, joka perustettiin vuonna 1991.

Historia
--------

Yhtyeen perustaja on Spider One, Rob Zombien nuorempi veli. Kitaristi Adam 12 liittyi yhtyeeseen vuonna 1993 ja vuosina 1994–1995 Powerman 5000 julkaisi kaksi omakustantamaa levyä; True Force ja The Blood Splat Rating System. Albumit olivat paikallisia menestyksiä, tyyliltään rapcorea ja rockia. Edellä mainittu albumi julkaistiin uudelleen vuonna 1997 nimellä Mega!! Kung Fu Radio Dreamworks Recordsin kautta.

Vuonna 1999 Powerman 5000 julkaisi heidän tähän mennessä menestyneimmän albumin, Tonight The Stars Revolt!, 
ja se on myynyt yli miljoona kappaletta maailmanlaajuisesti. Kappaleet "*When Worlds Collide*" ja "*Nobody's Real*" olivat suosittuja radiohittejä Yhdysvalloissa. Musiikillinen tyyli oli hyvin industrial-painotteista ja raskasta.
Vuonna 2001 julkaistu jatko-osa edelliselle albumille nimeltään Anyone for Doomsday? oli myynnissä Powermanin virallisilla kotisivuilla hetken, mutta vedettiin pian pois markkinoilta syystä, että Spider One sanoi olleensa tyytymätön albumin kokonaisuuteen.

Yhtye palasi vuonna 2003 albumillaan Transform, ja albumi Destroy What You Enjoy julkaistiin vuonna 2006. Pitkän kiertueen jälkeen yhtyeen jäsenet ilmoittivat pitävänsä taukoa. Seuraavan albumin kerrottiin tulevan vuoden 2008 jälkeen ja uusi kappale "*Super Villain*", julkaistiin yhtyeen myspace-sivustolla. 

Somewhere On The Other Side Of Nowhere julkaistiin vuoden 2009 lopussa.

Powermanin musiikkia on käytetty lukuisissa soundtrack -kompilaatioissa, sekä videopeleissä. Tunnetuimpia näistä on Shadow the Hedgehog, Tony Hawk's Pro Skater 2, Tony Hawk's Pro Skater HD ja WWE Smackdown! vs. Raw. Kappaleista "*Free*" ja "*When Worlds Collide*" on tehty karaokeversiot.

Diskografia
-----------

* True Force (1994)
* The Blood Splat Rating System
* Mega!! Kung Fu Radio (1997) (uudelleenjulkaisu vuoden 1995 albumista)
* Tonight The Stars Revolt! (1999)
* Anyone For Doomsday? (2001)
* Transform (2003)
* The Good, The Bad, and The Ugly (2004) (kompilaatio-albumi)
* Destroy What You Enjoy (2006)
* Somewhere On The Other Side Of Nowhere (2009)
* Copies, Clones & Replicants (2011)
* Builders of the Future (2014)
* New Wave (2017)
* The Noble Rot (2020)

Jäsenet (nykyiset)
------------------

* Spider One (Michael David Cummings) - laulu (1991-)
* Rich Jazmin – kitara (2013–)
* Nick Quijano – kitara (2012–)
* Siggy Sjursen (Siggy 00) basso (2002–)
* Adrian Ost (Ad7, Mr.7) – rummut(2002–)
**Onofre Agustín Marimón** (19. joulukuuta 1923 Zárate, Buenos Aires, Argentiina – 31. heinäkuuta 1954 Nürburgring, Länsi-Saksa) oli argentiinalainen kilpa-autoilija, Formula 1 -kuljettaja.

Onofre Marimón, lempinimeltään "Pinocchio", ajoi F1-sarjassa kaikkiaan 11 GP:tä vuosina 1951–1954. Hän sijoittui parhaimmillaan kolmanneksi, Belgiassa 1953 ja Britanniassa 1954. MM-pisteitä Marimón keräsi 8,14. Viisikymmentäluvulla kuljettaja sai yhden pisteen nopeimmasta kierroksesta. Britannian GP:ssä 1954 nopein kierros kirjattiin kaikkiaan seitsemän kuljettajan nimiin (kierrosajat otettiin tuolloin sekunnin tarkkuudella), heistä yksi oli Marimón, joka muiden kuuden tapaan sai kierroksestaan 0,14 pistettä.

Onofre Marímón on jäänyt F1-historiaan kahdellakin tavalla: kuljettajana, joka on noussut palkintokorokkeelle huonoimmasta lähtöruudusta (hän kiri 28. ruudusta kolmanneksi Ison-Britannian GP:ssä 1954), sekä vuonna 1950 käynnistyneen F1-sarjan ensimmäisenä kuljettajana, joka kuoli virallisen MM-kisaviikonlopun aikana.

Marimón oli lahjakas ja nopea kuljettaja, joka usein rinnastettiin legendaksi nousseeseen maanmieheensä Juan Manuel Fangioon. Marimón voitti vuosina 1952–1954 useita sellaisia Formula ykkösten GP-kisoja, jotka eivät kuuluneet kauden viralliseen MM-sarjaan.

Kuolema
-------

Marimónin Maserati syöksyi Saksan GP:n harjoitusajoissa ulos Nürburgringin radalta vuonna 1954. Täyttä vauhtia kiitävä auto suistui radalta jyrkässä mutkassa Marimónin yrittäessä parantaa harjoitusaikaansa ennen seuraavana päivänä pidettävää kilpailua. Marimón syöksyi autoineen suoraan päin radan vierellä kasvavaa puuta. Hän viskautui ulos autostaan ja kuoli muutaman minuutin kuluttua onnettomuudesta. Lääkärit totesivat myöhemmin Marimónin katkaisseen niskansa pudotessaan maahan. Onnettomuuden syyksi arveltiin vikaa Maseratin jarruissa.

Muut kilpailijat jatkoivat harjoitteluaan täydellä vauhdilla, vaikka kuolemaan johtanut onnettomuus heitti varjon radan ylle. Argentiinalainen Froilan Gonzales kieltäytyi sanomasta mitään onnettomuuden johdosta ja samoin vaikenivat asiasta kilpailun järjestäjät. Ennen sunnuntain kilpailun alkua vetäytyivät Maseratit pois kilpailusta onnettomuuden johdosta.

F1-ura
------

* 1951 (Maserati): 0 MM-pistettä, sijoitus MM-sarjassa -
* 1952 ei kilpaillut
* 1953 (Maserati): 4 pistettä, sijoitus 11:s
* 1954 (Maserati): 4,14 pistettä, sijoitus 13:s

Lähteet
-------

* Helsingin Sanomat 1.8.1954 (kuolemasta)
* Uusi Suomi 1.8.1954 (kuolemasta)

### Viitteet

1. ↑  (en) Find a GraveView and modify data on Wikidata. Tieto on haettu Wikidatasta.
2. ↑
3. ↑  Onofre Marimon GPracing.net. Viitattu 30.11.2007. (englanniksi)

Aiheesta muualla
----------------

* Grand Prix Racing / Marimón (englanniksi)
Jesse Leach
**Jesse David Leach** (s. 3. heinäkuuta 1978) on amerikkalainen muusikko Providencesta, Rhode Islandilta. Hän on parhaiten tunnettu urastaan metalcore-yhtye Killswitch Engagen laulajana. Hänen muita yhtyeitään ovat Seemless, The Empire Shall Fall sekä Times of Grace. Vuonna 2012 hän palasi Killswitch Engageen erottuaan yhtyeestä henkilökohtaisista syistä vuonna 2002.

Historia
--------

### Alku-ura

Leachin ensimmäinen bändi, Corrin, perustettiin 1990-luvun alussa. Corrin nauhoitti neljä kappaletta vuonna 1996. Kappaleet julkaistiin CD:llä Propaganda Machinen toimesta vuonna 1998 bändin hajoamisen jälkeen.

Leachin toinen bändi, Nothing Stays Gold, perustettiin 1990-luvun puolivälissä. Yhtye ehti julkaista yhden EP:n ennen hajoamistaan vuonna 1997.

### Killswitch Engage

Osa yhtyeiden Overcast ja Aftershock jäsenistä oli perustamassa uutta yhtyettä Massachusettsin alueella, ja he etsivät laulajaa. Vuonna 1999 Leach, basisti Mike D'Antonio sekä kitaristit Joel Stroetzel ja Adam Dutkiewicz perustivat Killswitch Engagen. Heidän debyyttialbuminsa Killswitch Engage julkaistiin heinäkuun 11. päivä 2000.  

Killswitch Engagen seuraava julkaisu, *Alive or Just Breathing*, julkaistiin toukokuun 21. päivä 2002. Albumi nosti yhtyeen metalcore-skenen etulinjaan. Vastanainut Leach koki kuitenkin suuria vaikeuksia kiertueella. Hän etääntyi muista yhtyeen jäsenistä ja halusi sulkeutua omiin oloihinsa. Lisäksi hänellä oli vaikeuksia lauluäänensä kanssa. Leach alkoi kärsiä lievästä masennuksesta. Lopulta hän lopetti kiertueen kesken ja poistui valokeilasta. Hän kirjoitti muulle yhtyeelle sähköpostiviestin, jossa hän selitti syitä lähtöönsä ja kehotti olemaan ottamatta yhtyettä häneen.  

Helmikuun 6. päivä 2012 Killswitch Engage latasi kotisivuilleen kuvan Leachistä ja muusta yhtyeestä, mikä viittasi Leachin paluuseen bändin laulajana. Myöhemmin Killswitch Engage vahvisti asian Facebook-sivuillaan. Leach on useissa haastatteluista antanut paljon tunnustusta yhtyeessä hänen poissa ollessaan vaikuttaneelle laulajalle Howard Jonesille. 

Yhtyeen kuudes studioalbumi *Disarm the Descent* julkaistiin huhtikuun 2. päivä vuonna 2013. Killswitch Engage sai ensimmäisen Grammy-ehdokkuutensa Leachin kanssa kappaleestaan *In Due Time* vuoden 2014 Grammy Awardseissa. 

Killswitch Engage julkaisi maaliskuussa 2016 seitsemännen albuminsa nimeltään *Incarnate* ja elokuussa 2019 kahdeksannen albuminsa nimeltään *Atonement*.

Yksityiselämä
-------------

Leach syntyi 3. heinäkuuta 1978 Providencessa, Rhode Islandilla. Hänellä on yksi isoveli ja yksi pikkusisko.

Leach meni naimisiin vuonna 2002 Melissa Lopez-Leachin kanssa. He kuitenkin erosivat yli 16 vuoden avioliiton jälkeen vuodenvaihteessa 2018–2019. Leach aloitti pian sen jälkeen seurustelemaan Philia Porphyran kanssa ja he ovat nykyään kihloissa. 

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Songhaikielten puhuma-alue.
**Tagdal** ja **tabarog** ovat songhaikielten pohjoisryhmään kuuluvia kielimuotoja, joita puhutaan Nigerin Abalakin seudulla. Tutkija Robert Nicolaï käyttää niistä yhteisnimitystä *tihishit* ("mustien kieli"). Tagdalin ja tabarogin puhujat kutsuvat tällä nimellä kaikkia pohjoisia songhaikieliä ja Nigerjoen varrella asuvat tuaregit tarkoittavat sillä myös eteläisiä kieliä.

Tagdalin puhujat ovat vaaleaihoisia igdaleneja ja heidän entisiä mustia orjiaan. Igdalenien asuinalue keskittyy Tamayan, Mazababoun ja Tiguirwitin kylien ympärille ja ulottuu Ingallin pohjoispuolelle. Tabarogia puhuvat iberoganit ovat ilmeisesti mustien orjien jälkeläisiä, jotka asuvat pääosin Abalakin kaakkoispuolella. Igdaleneja arvioidaan olevan orjien jälkeläiset mukaan luettuna 10 000–20 000 ja iberoganeja noin 7 000 henkeä. Molempia ryhmiä pidetään virallisesti tuaregeina. Heidän perinteinen elinkeinonsa on paimentolaisuuteen perustuva karjanhoito, mutta nykyään monet harjoittavat myös maanviljelyä, kaupankäyntiä ja käsityöammatteja. Toisena kielenään kumpikin ryhmä puhuu tuaregikieli tamajaqia, ja igdalenit myös kirjoittavat sitä arabialaisella ja tifinaghin kirjaimistolla. Varsinkin iberoganien joukossa on myös yksikielisiä puhujia. Äidinkieltä arvostetaan, ja sen asema vaikuttaa turvatulta.

Nicolaï pitää pohjoisia songhaikieliä tamajaqin ja songhain "sekakielinä". Rueckin ja Christiansenin mukaan tagdal ja tabarog ovat keskenään täysin ymmärrettäviä ja tagdalia käytetään myös molempien yhteisnimityksenä. Erot lähialueen sukukieliin, Ingallin tasawaqiin ja Malin Ménakan piirissä puhuttavaan tadaksahakiin ovat huomattavasti suurempia. Tuaregivaikutuksen osalta tagdalilla näyttää olevan näiden kielten suhteen välittävä asema.

Lähteet
-------

1. 1 2 3  Rueck, Michael J. & Christiansen, Niels: Northern Songhay languages in Mali and Niger: a sociolinguistic survey  2001. SIL International. Viitattu 18.7.2012. (englanniksi)
**Pyhän Andreaksen kello** oli Laatokan Valamon suurin kirkonkello.

Laatokan Valamon pääkirkon suurin, tuhat puutaa painanut Pyhän Andreaksen kello
Kello valettiin Pietarissa vuonna 1894 ja se oli pari vuotta katokseen sijoitettuna ennen nykyisen pääkirkon valmistumista. Kello painoi tuhat puutaa eli noin kuusitoista ja puoli tonnia. 

Kelloa soitti normaalisti kaksi munkkia ja he näkivät soiton tahdin kellotornin seinällä olevasta köyden varaan ripustetusta kuulasta. Kelloa käytettiin suurissa juhlasoitoissa ja sen ääni kuului Sortavalaan ja tyynellä säällä Pitkärantaan asti. Sitä soitettiin myös kerran, kun munkki kuoli ja kolmesti kun igumeni kuoli.

18. maaliskuuta 1940 meni evakuoinnille annettu määräaika umpeen. Myöhempi Uuden Valamon johtaja, munkkidiakoni Simforian kiipesi kellotorniin ja soitti Pyhän Andreaksen kelloa 12 kertaa.

Jatkosodan aikana kun kymmenen munkkia isä pappismunkki Filagrin johdolla pääsi takaisin vanhaan Valamoon tutkimaan sotavaurioita, he havaitsivat että venäläiset olivat räjäyttäneet suuren kellon kappaleiksi. Kun Neuvostoliiton kaatumisen jälkeen Valamo palasi luostariksi, restaurointi aloitettiin. Vuonna 2008 uusi Pyhän Andreaksen kello on entisen tuhotun paikalla.

Lähteet
-------

* Valamo, historiaa ja kuvia Laatokan luostarisaarilta:
	+ arkkipiispa Paavali: Luostarin viimeiset päivät, s. 84-88
	+ kellon alkuperästä s. 54
	+ kuva kellosta katoksessa pihalla, s. 55
	+ kuva kellosta tornissaan s. 128
	+ sodan ja miehityksen jäljistä Valamossa, s. 243
	+ kuva rikotusta kellosta s. 244
**Tagankan vankila** oli tsaari Aleksanteri I:n vuonna 1804 rakennuttama vankila Moskovassa. Se oli alun perin eräänlainen työsiirtola, jossa oli muun muassa ompelimo, sorvaamo, metallipaja ja kirjansitomo. Tsaarinvallan loppuaikoina suuri osa vangeista oli poliittisista syistä tuomittuja. Neuvostoaikana poliittisten vankien määrä kasvoi, ja vuonna 1940 Tagankassa oli yli 4 000 vankia. Vankila purettiin vuonna 1958 ja sen paikalle rakennettiin asuinkerrostaloja ja lastentarha.

Kuuluisia vankeja
-----------------

* Fania Baron (1887–1921), anarkisti, teloitettiin 1921
* Nikolai Bauman (1873–1905), vallankumouksellinen, vangittiin 1904
* Anatoli Lunatšarski (1875–1933), kirjailija, vangittiin 1899
* Aleksandr Protopopov (1866–1918), Venäjän keisarikunnan viimeinen sisäministeri, teloitettiin 1918
* Leonid Radin (1860–1900), vallankumouksellinen, vangittiin 1896
* Andrei Vlasov (1900–1946), kenraaliluutnantti, hirtettiin 1946

Tagankan vankila taiteessa
--------------------------

Vladimir Vysotski, joka esiintyi vuosien ajan läheisessä Taganka-teatterissa, on tehnyt Tagankan vankilasta kertovan laulun. Samantyyppisiä lauluja on venäläisessä kansanperinteessä useita.

Lähteet
-------

1. ↑  *From Francis Bacon to William Golding : Utopias and Dystopias of Today and of Yore*, s. 12. Cambridge Scholars Pub. 2012. ISBN 978-1443839136. (englanniksi)
2. ↑  Высоцкий – Таганка *Rutube.ru*.

Aiheesta muualla
----------------

* Entisen vankila-alueen sijainti kartalla *Google Maps*.
**Edvin Leonard Bergroth** (26. joulukuuta 1836 Pihlajavesi – 29. maaliskuuta 1917 Helsinki) oli suomalainen insinööri ja teollisuusjohtaja. Hän sai vuorineuvoksen arvon vuonna 1907 ja oli aikanaan Suomen teollisuuselämän merkittävimpiä henkilöitä.

Bergrothin vanhemmat olivat kappalainen Johan Mikael Bergroth ja Ebba Lovisa Cajanus. Hän pääsi ylioppilaaksi Vaasan lukiosta 1857 ja valmistui siviili-insinööriksi 1860 Hannoverin polyteknillisestä korkeakoulusta.

Bergroth toimi Helsingin kaasulaitoksen johtajana 1862–1884, ja sen jälkeen hän oli Bakussa Nobel-veljesten Branobel-öljy-yhtiön teknisenä johtajana, sittemmin pääjohtajana 1884–1890. Bergroth perusti tai organisoi uudelleen muun muassa Nokian, Pinjaisten Oravi-Haapakosken tehtaat, Hietalahden telakan ja Helsingin kunnallisen kaasulaitoksen.

Bergroth oli valtiopäivillä Helsingin edustaja porvarissäädyssä 1882 ja 1899. Hän oli myös Helsingin kaupunginvaltuustossa, valittuna ruotsalaisesta puolueesta.

Lähteet
-------

1. 1 2 3  BERGROTH Edvin Leonhard. *Ylioppilasmatrikkeli 1853–1899*. Helsingin yliopiston verkkojulkaisu.
2. ↑  Edvin Bergroth.  *Aamulehti*, 3.4.1917, nro 76, s. 4. Kansalliskirjasto. Viitattu 2.4.2017.
3. ↑  *Otavan Iso tietosanakirja*, osa 1, palsta 1187. Otava, 1967.
4. ↑  Sigurd Nordenstreng: *Porvarissäädyn historia Suomen valtiopäivillä 1809–1906: Osa V*, s. 25–27. Helsinki: Otava, 1921.

Aiheesta muualla
----------------

* Uppslagsverket Finland[vanhentunut linkki]
* Tanja Hellsten: Vuorineuvos Edvin Bergroth (1836–1917). *Suomen talouselämän vaikuttajat* -verkkojulkaisu (maksullinen). 5.9.2009. Suomalaisen Kirjallisuuden Seura.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Talousvaikuttajat
* Uppslagsverket Finland
* Biografiasampo
* Ylioppilasmatrikkeli 1853–1899

 |

 |
**RIM-156 Standard SM-2ER Block IV** on yhdysvaltalaisen Raytheonin valmistama kiskoa pitkin laukaistava maasta-ilmaan-ohjus, jota käytetään AEGIS- ja Mk 41 VLS -järjestelmin varustetuilla sota-aluksilla. VLS-järjestelmään ei kyetty sijoittamaan aiempia RIM-67 Standard -ohjuksia.

Yhdysvaltain laivasto pyysi ensin Block IV -ohjuksen tunnukseksi RIM-68A:ta, mikä olisi ollut jatkumoa edeltäneisiin RIM-66 Standard ja RIM-67 Standard -ohjuksille. Tunnus AIM-68 oli jo kuitenkin 1960-luvulla valmistetulla Yhdysvaltain ilmavoimien ilmatorjuntaohjuksella, vaikka järjestelmä olikin jo poistunut käytöstä ohjeistus ei antanut mahdollisuutta uudelleen käyttää numeroa. Siten pyyntö hylättiin ja ohjukselle annettiin numeroksi RIM-156A. Joissakin lähteissä on käytössä RIM-67E, mutta se ei ole oikein ja mahdollisesti se on ollut ainoastaan lyhyen aikaa käytössä ennen virallisen numeron julkistamista.

Ohjus käyttää uutta Mk 72 apumoottoria, joka on merkittävästi lyhyempi kuin alkuperäinen SM-2ER:n apumoottori. Lisäksi apumoottorissa ei ole ohjauspintoja, vaan siinä käytetään pakovirranohjausta (engl. *thrust-vectoring*). Varsinaista ohjusta on myös muutettu parantamalla ohjaus- ja hallintajärjestelmää kuten Mk 45 Mod 10 TDD, mikä parantaa osumatodennäköisyyttä pienen tutkapinnan maaleihin häirittynä.

Uuden Mk 45 apumoottorin valmistusongelmat viivästyttivät ohjelmaa ja ensimmäinen koelaukaisu tehtiin vasta joulukuussa 1992 eli noin puolitoista vuotta aikataulusta myöhässä. Myöhästymisen vuoksi ohjuksen torjuntakykyä ei testattu ennen kuin aloitettiin ballististen ohjusten torjuntaan kykekenevän Block IV A TBMD -ohjuksen kehitys. Block IV -ohjuksen testaus kuitenkin jatkui ja operatiivinen valmius saavutettiin elokuussa 1999.

**RIM-156B SM-2ER Block IV A** -ohjuksen suunniteltiin olevan laivaston aluetorjuntaohjusjärjestelmän (engl. *Navy Area Theater Missile Defence, NATBMD*)runkona, joka kykenisi myös ballististen ohjusten torjuntaan. Ohjusjärjestelmän tulisi kyetä saman aikaisesti perinteiseen ilmatorjuntaan kuten Block IV -ohjus. Ohjukseen asennettiin radio- ja infrapunataajuuksilla toimiva hakupää, uudistettu Mk 125 taistelukärki ja TBM-ohjusten torjuntaan tarvittava autopilotti. Järjestelmä vaatii toimiakseen päivitetyn AEGIS-järjestelmän, joka kykenee osoittamaan ballistiset ohjukset ohjuksen maaleiksi.

Koelaukaisut alkoivat 1994 ja tammikuussa 1997 ammuttiin alas ensimmäinen ballistinen ohjus, kun maalina oli MGM-52 Lance. Kehitystyö jatkui joulukuuhun 2001, jolloin NATBMD-ohjelma lakkautettiin. Alkuperäisen suunnitelman mukaan järjestelmän piti olla operatiivisessa käytössä 2003.

Lähteet
-------

1. 1 2 3 4 5 6  designation-systems.net
Poznańin voivodikunnan sijainti Puolan kartalla.
**Poznańin voivodikunta** (puol. *województwo poznańskie*) oli 1975–1998 yksi Puolan 49 voivodikunnasta. Se oli pinta-alaltaan 8 151 km² ja sen hallintokeskus oli Poznań. Poznańin voivodikunnan alueesta tuli vuoden 1999 hallintouudistuksen tuloksena osa nykyistä Ison-Puolan voivodikuntaa.

Lähteet
-------

1. ↑  Poznańskie województwo *Encyklopedia Internautica*. Viitattu 24.10.2020. (puolaksi)
2. ↑  Dz.U. z 1975 r. nr 16, poz. 91.
3. ↑  Wykaz Nowych Deskryptorów Geograficznych (151) (1-13.04.2017)

Puolan voivodikunnat 1975–1998
Biała Podlaska • Białystok • Bielsko-Biała • Bydgoszcz • Chełm • Ciechanów • Częstochowa • Elbląg • Gdańsk • Gorzów • Jelenia Góra • Kalisz • Katowice • Kielce • Konin • Koszalin • Krakova • Krosno • Legnica • Leszno • Lublin • Łomża • Łódź • Nowy Sącz • Olsztyn • Opole • Ostrołęka • Piła • Piotrków • Płock • Poznań • Przemyśl • Radom • Rzeszów • Siedlce • Sieradz • Skierniewice • Słupsk • Suwałki • Szczecin • Tarnobrzeg • Tarnów • Toruń • Wałbrzych • Varsova • Włocławek • Wrocław • Zamość • Zielona Góra
**RLE** (*Run-length Encoding*) eli jakson pituuden koodaus on yksinkertaisin häviötön pakkausmenetelmä. Siinä tutkitaan sisältääkö 
syöte useita samoja merkkejä peräkkäin. Mikäli näin on, ne korvataan laskurilla, joka kertoo toistuvien merkkien määrän, sekä yhdellä kappaleella itse merkkiä. Se soveltuu hyvin sellaiselle informaatiolle, jossa on useita samoina toistuvia jaksoja. Hyvä esimerkki tällaisesta informaatiosta on bittikarttakuva, vaikkapa näytönkaappaus, jossa voi olla pitkiäkin pätkiä samaa väriä. Tavalliseen tekstiin se ei sovellu, koska siinä ei useinkaan ole useita peräkkäisiä merkkejä.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Pakkausalgoritmit |
| --- |
|  |
| Sanastopakkaus | 
* Lempel-Ziv
* Deflate
* Lempel-Ziv-Welch
* Lempel-Ziv-Oberhumer
* Lempel-Ziv-Ross-Williams
* Lempel-Ziv-Stac
* Lempel-Ziv-Storer-Szymanski
* Lempel-Ziv-Markov chain algorithm
* Statistical Lempel-Ziv

 |
|  |
| Lohkopakkaus | 
* Burrows-Wheeler

 |
|  |
| Koodausmenetelmät | 
* Huffmanin koodaus
* Aritmeettinen koodaus
* Shannonin koodaus
* RLE

 |
|  |
| Luettelo pakkausalgoritmeista |

 |